Skoda vækker 70’er-ikon til live – men kun i pixels

Drømmen om en ny Skoda 110 R Coupé lever – men kun på skærmen. Den tjekkiske bilproducent har støvet sit mest ikoniske sportsdesign af og givet det en elektrisk opdatering, men inden du løber mod forhandleren, må vi skuffe dig: Bilen findes kun i digital form.

Skoda kalder serien Icons Get a Makeover, og denne gang er det 70’er-klassikeren 110 R, der har fået nyt liv. Den originale coupé var baghjulstrukket, bagmotoriseret og kostede i 1970 hele 78.000 tjekkiske kroner – svarende til godt tre års løn. Alligevel blev den en øjeblikkelig succes med over 57.000 solgte eksemplarer frem til 1980.

Fra retro til Modern Solid

I den moderne fortolkning har Skodas designer Richard Švec droppet retro-looket og i stedet givet coupéen mærkets nye Modern Solid-linjer. Fronten er ryddet for pynt og skjuler sensorer bag et sort bånd, sidekameraer erstatter spejle, og dørhåndtag er helt forsvundet. Alligevel er der små nik til fortiden: luftindtag bag sideruderne og det klassiske “S 110 R”-badge på bagenden.

Inde i drømmen banker der naturligvis en elmotor – den gamle 52 hestes benzinmotor er blevet sendt på pension. Men præcise specifikationer findes ikke, for projektet er rendyrket fantasi.

Realisme vs. drømme

At få en elektrisk Skoda-coupé godkendt til produktion ville kræve mere end et mirakel. Markedet for to-dørs sportsvogne er i frit fald, og Skoda er ikke just kendt for at lokke købere væk fra Porsche eller Audi. Chancen for, at vi nogensinde får en rigtig 110 R Coupé tilbage, er med andre ord tæt på nul.

Den originale Skoda 110 R Coupé fra 1971 (foto: Skoda).

Men som drømmeprojekt fungerer den perfekt: En visuel reminder om, at selv de mest fornuftige mærker har et bankende bilhjerte. Så nej – du kan ikke bestille en ny Skoda 110 R Coupé. Men du kan dagdrømme om den. Og nogle gange er det næsten lige så godt.

Skoda vækker 70’er-ikon til live – men kun i pixels